ET Euroopa Liidu Teataja C 64/27

Eelotsusetaotlus, mille esitas Special Commissioners, London (Ühendkuningriik) 24. detsembril 2007 — HSBC Holdings plc, Vidacos Nominees Ltd versus The Commissioners of Her Majesty's Revenue & Customs

(Kohtuasi C-569/07)

(2008/C 64/38)

Kohtumenetluse keel: inglise

Eelotsusetaotluse esitanud kohus

Special Commissioners, London

Põhikohtuasja pooled

Apellatsioonkaebuse esitajad: HSBC Holdings plc, Vidacos Nominees Ltd

Vastustaja: The Commissioners of Her Majesty's Revenue & Customs

Eelotsuse küsimused

Kas nõukogu direktiivi 69/335 (1), mida on muudetud nõukogu 10. juuni 1985. aasta direktiiviga 85/303/EMÜ (2) (EÜT 1985, L 156, lk 23) artiklid 10 või 11 või EÜ artiklid 43, 49 või 56 või mistahes muu Euroopa Ühenduse õiguse säte keelab ühel liikmesriigil („esimene liikmesriik”) kehtestada 1,5 % maksu aktsiate ülekandmisele või emiteerimisele juhul, kui kasutatakse kliiringuteenust, kui:

i) esimeses liikmesriigis asutatud äriühing („Äriühing A”) teeb ettepaneku omandada teises liikmesriigis („teine liikmesriik”) asutatud äriühingu („Äriühing B”) börsil noteeritud ja seal kaubeldavaid aktsiaid Äriühingu A aktsiate vastu, mis emiteeritakse teise liikmesriigi väärtpaberibörsil;

ii) äriühingu B aktsionärid võivad valida, kas saada Äriühingu A uusi aktsiaid: a. sertifikaadi kujul; või b. dematerialiseeritud kujul esimeses liikmesriigis asuva arveldussüsteemi kaudu; või c. dematerialiseeritud kujul teises liikmesriigis asuva kliiringuteenuse pakkuja kaudu;

iii) kokkuvõtlikult näeb esimese liikmesriigi seadus ette, et: a. sertifikaadi kujul aktsiate emiteerimise korral (või dematerialiseeritud kujul esimese liikmesriigi dematerialiseeritud aktsiate arveldussüsteemis) ei tule maksu tasuda aktsiate emiteerimise, vaid iga sellele järgneva aktsia müügi korral, mil võetakse maksu 0,5 % määras tehinguväärtuselt; kuid b. dematerialiseeritud aktsiate ülekandmise või emiteerimise korral kliiringuteenuse pakkujale kuulub maks tasumisele (aktsiate emiteerimise korral) 1,5 % määras emiteerimishinnalt (kui aktsiate ülekanne toimub tasu eest) 1,5 % määras tasu suuruselt või väärtuselt või (kõigil muudel juhtudel) 1,5 % aktsia väärtuselt, ning kliiringuteenuse kaudu toimuvalt aktsia müügilt (või sellega seotud optsioonidelt või õigustelt) edaspidi rohkem maksu tasuda ei tule. c. kliiringuteenuse pakkuja võib juhul, kui ta on saanud heakskiidu pädevalt maksuhaldurilt, valida, et talle aktsia ülekandmisel või emiteerimisel kliiringuks maksu ei maksta, kuid maksustatakse iga aktsia müük, mis toimub kliiringuteenuse pakkuja kaudu, määras 0,5 % hinnast. Pädev maksuhaldur võib nõuda (ja käesoleval ajal nõuab) sellisele valikule oma nõusoleku andmise tingimusena, et kliiringuteenuse pakkuja, kes soovib valikuõigust kasutada, kehtestaks ja hoiaks kehtivatena eeskirju (millega maksuhaldur on nõus), mis tagaksid kliiringuteenuse kaudu maksu kogumise ja sellega seotud õigusnormidega vastavuses olemise.

iv) teise liikmesriigi väärtpaberibörsil kehtivad eeskirjad nõuavad, et kõiki aktsiaid, mis on selle liikmesriigi territooriumil emiteeritud, peab hoidma dematerialiseeritud kujul teises liikmesriigis asuv ainus kliiringuteenuse pakkuja, kes ei ole eespool viidatud valikuõigust kasutanud?

(1) Nõukogu 17. juuli 1969. aasta direktiiv 697335/EMÜ kapitali suurendamise kaudse maksustamise kohta EÜT L 249, lk 25; ELT eriväljaanne 09/01, lk 11.

(2) EÜT L 156, lk 23; ELT eriväljaanne 09/01, lk 122.